**GAZDÁLKODÁSTANI DOKTORI ISKOLA**

***PÁLYÁZATI FELHÍVÁS***

***ÉS***

***TÁJÉKOZTATÓ***

**Pécsi Tudományegyetem**

**Közgazdaságtudományi Kar**

**Pécs, 2019. április**

A Pécsi Tudományegyetem Közgazdaságtudományi Kara az Országos Akkreditációs Bizottság felhatalmazása alapján az 1994/95-ös tanévtől kezdődően minden évben tudományos fokozat (PhD) megszerzésére felkészítő, gazdálkodástani szakos doktori képzést indíthat.

A doktori képzésre pályázat útján lehet jelentkezni. Az 2019/2020. tanévre vonatkozó pályázatokat Németh Györgyi PhD ügyvivőnek címezve a PTE Közgazdaságtudományi Karához kell benyújtani személyesen, vagy postán:

7622 Pécs, Rákóczi út 80.

telefon: 72/501 – 599/23337 mellék, e-mail: phd@ktk.pte.hu.

**A pályázatok benyújtásának határideje: 2019. május 31.**

A pályázóknak felvételi elbeszélgetésen kell megjelenniük **2018. júniusá**ban.
A pontos időpontról minden pályázó időben külön értesítést kap.

A doktori képzésben részt vevő költségtérítéses hallgatók az I–II–III–IV. évfolyamon költségtérítést fizetnek, a 2019/2020. tanévben 240.000,- Ft / félév.

A PTE Közgazdaságtudományi Karán folyó doktori képzésről, a képzésben való részvétel feltételeiről, a jelentkezés módjáról a mellékelt tájékoztató nyújt részleteket.

Pécs, 2019. április 10.

 Dr. Schepp Zoltán

 dékán

# Általános tudnivalók

**A doktori képzés formái:**

1. **Szervezett képzés**
2. A doktori képzésben a hallgatói jogviszonyban álló doktorandusznak 48 hónap áll rendelkezésére, hogy az előírt tanulmányi kötelezettségeit teljesítse.
3. Az államilag finanszírozott hallgatót ösztöndíj illeti meg.
A költségtérítéses doktori képzésben részt vevő hallgató a szervezett képzési programokat látogatja, költségtérítést fizet, ösztöndíjra nem jogosult.
4. **Egyéni felkészülés**

A Kar Doktori és Habilitációs Tanácsa felmentést adhat a szervezett doktori képzésben, vagy a képzés egy részében való részvétel alól 5-10 éves szakirányú tevékenység és legalább 3 tudományos közlemény felmutatása esetén.

**Felvételi követelmények:**

1. gazdaságtudományi képzési területen szerzett mesterdiploma,
2. megfelelő intellektuális kapacitás,
3. az angol nyelv legalább olvasás- és beszédértés szintű ismerete,
4. az angol, német, francia, spanyol, orosz nyelv valamelyikének magas szintű ismerete.

A programban külföldi hallgatók is részt vehetnek.

Az állami ösztöndíjas és az önköltséges képzés megkülönböztetése nem érinti a program tartalmát, minden résztvevő ugyanazon kurzus hallgatója.

**A jelentkezési laphoz csatolni kell**

1. a mesterdiploma másolatát,
2. az egyetemi leckekönyv másolatát (BSc, MSc),
3. nyelvvizsga bizonyítvány másolatát,
4. tudományos-szakmai önéletrajzot (publikációs jegyzékkel együtt, ha van),
5. kutatási tervet,
(a témakiírásokat a [www.doktori.hu](http://www.doktori.hu) honlapon lehet megtekinteni),
6. a választott témavezető ajánlását
7. a fogadó intézet vezetőjének nyilatkozatát.

Az eljárási díj befizetésének módját a felvételi elbeszélgetés időpontjáról szóló levélben tudatjuk.

**Célszerű a jelentkezési laphoz csatolni**

1. a szakmai elismeréseket tanúsító másolatokat (pályadíjak, OTDK helyezések, stb.),
2. egyetemi doktori oklevél másolatát.

A Gazdálkodástani Doktori Iskola

 **kredit rendszerű oktatási programja**

**Képzési sajátosságok**

1. A Gazdálkodástani Doktori Iskolában *közgazdász végzettségű* hallgatók tanulhatnak.

A 4 *féléves képzési-kutatási szakaszban* a hallgatók a gazdálkodástudomány azon új szakismereteit sajátítják el, amelyek a graduális képzés során szerzett tudásukat növelik. Az oktatási program több olyan tárgyat is magában foglal, amely segíti a doktoranduszhallgatók kutató és elemző képességének javulását. A képzés során törekszünk arra, hogy a hallgatók képessé váljanak a megszerzett tudás alkotó alkalmazására.

1. A képzési program különböző jellegű *tárgycsoportokból* épül fel. Az ökonómiai elméleti tárgyak oktatásának célja szilárd elméleti tudás biztosítása; a döntéstudományi és módszertani tárgyak programba iktatása a kutató képesség megalapozását szolgálja; a gazdálkodástudományi szaktárgyak a szakterületi elmélyülés lehetőségét biztosítják; a látókörbővítő tárgyak a differenciált látásmód kialakulását segítik elő. A négy tárgycsoport megfelelő részaránya és azok egyensúlya mindenkor biztosított.
2. Az *abszolutórium megszerzéséhez* a 8 félév alatt, 240 kredit megszerzése a követelmény.

**A kreditek megszerzésének forrásai**

|  |  |  |  |  |
| --- | --- | --- | --- | --- |
| **Időszak** | **Képzés** | **Kutatás** | **Oktatás** | **Összesen** |
| (óralátogatással és számonkéréssel) | (publikáció-írással, konferencia részvétellel) | (óratartással, oktatástámogatással) |
| megszerezhető kreditek száma félévenként |
| **Képzési és kutatási fázis(1 – 4. félév)** | 24 | 3 – 6  | 0 – 3  | 30/félév |
| **Kutatási és disszertációs fázis(5 – 8. félév)** | 0 | 24 – 27  | 3 – 6  | 30/félév |

**A képzési és kutatási fázis ajánlott tanterve**

|  |  |  |  |
| --- | --- | --- | --- |
| **1. félév** | **2. félév** | **3. félév** | **4. félév** |
| Kutatásmódszertan\* | Vállalati pénzügyek I.Vállalatfinanszírozás  | Vállalati pénzügyek II.Vállalatértékelés  | Vállalati pénzügyek III.Devizagazdálkodás  |
| Tudományelmélet és -kommunikáció  | Marketing I.Fogyasztói magatartás | Marketing II.Marketingkutatás | Marketing III.Global marketing |
| Adatműveletek\* | Menedzsment I.Szervezeti viselkedés  | Menedzsment II.HRM | Menedzsment III.Projektmenedzsment |
| Alkalmazott közgazdaságtan\* | Kvant. menedzsment I.Optimalizációelmélet  | Kvant. menedzsment II.Tevékenységirányítás  | Kvant. menedzsment III.Sztoch. modellezés  |

* a \*-gal jelölt tárgyak közösek a Regionális Politika és Gazdaság Doktori Iskolával
* valamennyi tárgy 20 óra/félév = 6 kredit
* minden félévben 3×8 óra Kutatói fórum/Tudósportré kritérium-követelményként

A 4. félév végén a hallgatók komplex vizsgát tesznek. A vizsga két részből áll: az üzleti tudományok funkcionális területein (marketing, menedzsment, kvantitatív menedzsment s pénzügy) szerzett ismeretek és készségek számonkéréséből, valamint a kutatási előrehaladási beszámolóból. A komplex vizsga sikeres teljesítése a kutatási és disszertációs fázisba bocsájtás feltétele.

**A fokozatszerzés feltételei és menete**

A 4. félév végén letett komplex vizsga jelenti, hogy a hallgató sikeresen teljesítette a képzési-kutatási szakaszt. Ezután a hallgató fokozatszerzési eljárásban vesz részt, ami a kutatási és disszertációs szakasz teljesítésével valósul meg, célja pedig a doktori fokozat megszerzése. A hallgató által megírt értekezés először előopponálásra kerül, vagy munkahelyi vita mond ítéletet elfogadásáról. Az ezt követő átdolgozás után végső opponálásra kerül sor. Az előopponálásra bocsátás a témavezető hozzájárulásával lehetséges.

Az a doktoranduszhallgató kezdheti el a fokozatszerzés végső fázisát jelentő védési cselekményeket, aki legalább 30 publikációs pontot teljesített úgy, hogy publikációi közül legalább 4 folyóiratcikk, melyek közül legalább 1 darab magyar A-C besorolású és további 1 darab idegen nyelvű.

A fokozatszerzési eljárás a doktori értekezés nyilvános védésével zárul.